text: Hærværksbølge: Otte biler smadret i parkeringshus
  11 marts 2018 kl. 13.17
  Ukendte gerningsmænd i hærværksrus natten til søndag. 11 biler er blevet ramt af ødelæggelser i Aabenraa.
  I løbet af natten til søndag har ukendte gerningsmænd begået hærværk mod parkerede biler i Aabenraa. Det gik blandt andet ud over otte biler parkeret på øverste dæk i p-huset i Madegade. 
  Bilejerne blev mødt af et ganske ubehageligt syn, da de skulle ud at køre i deres biler søndag formiddag. Bilerne havde fået smadret flere ruder.
  Hærværket er gået ud over i alt 11 biler i området ved Skrænten og Madevej i  Aabenraa.
  Eventuelle vidner kan kontakte politiet på 114.
  